送從弟叔韶尉東陽
作者：樓鑰
朝代：宋

paragraphs: 阿連少也爽，孤立生氣燄。
壯年淬詞鋒，傾心事鉛槧。
膠庠困虀鹽，世科終穩占。
再興連桂堂，爾祖真不忝。
况將尉東白，士友尚歆豔。
惟我愛子深，老矣猶不厭。
固知爲子喜，頗亦動吾念。
贈子當以言，苦口當針砭。
此邑子舊游，歷歷數行店。
棠陰見郎君，遺老喜窺覘。
其民最服義，情僞靡容掩。
莫恃采棒威，要使慕巾墊。
子文多立就，詞采更華贍。
吾聞恃俊者，塞門差反坫。
前賢最加謹，臨用更重撿。
他時可待取，天庭得錦掞。
吾家有素風，耳目久濡染。
毋庸慕豪舉，助廉先以儉。
湎酒更宜戒，平地有深塹。
酣暢當有時，勿習盃瀲灩。
持論毋過高，斯言却防玷。
立節毋務奇，躐等恐成僣。
外物思過分，檢身但多欠。
勿嫌一尉卑，封清尚爲傔。
仕途固嶮巇，大要進以漸。
不須苦求知，真知奏應剡。
向來湖海豪，四十可收歛。
寧爲處囊錐，莫作露刃劍。
匆匆摻祛別，魚鮮酒方釅。
刮目待子歸，罔俾吾言驗。